
Parlamentul României

Camera Deputaţilor

Comisia pentru muncă şi protecţie socială
	Bucureşti,
	21 mai 2020

	Nr.
	4c-9/284


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra proiectului de Lege pentru modificarea Ordonanţei de urgenţă a Guvernului nr.28/2009 privind reglementarea unor măsuri de protecţie socială, trimis Comisiei pentru muncă şi protecţie socială, în procedură obişnuită, cu adresa 
nr. PLx 204/2020 din 29 aprilie 2020, pentru dezbatere pe fond.

PREŞEDINTE,
ADRIAN SOLOMON

Parlamentul României

Camera Deputaţilor

Comisia pentru muncă şi protecţie socială

	4c-9/284


R A P O R T

asupra proiectului de Lege pentru modificarea Ordonanţei de urgenţă a Guvernului nr.28/2009 privind reglementarea unor măsuri de protecţie socială
În temeiul art.94 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr.PLx 204/2020 din 29 aprilie 2020, cu dezbaterea pe fond, în procedură obișnuită, a proiectului de Lege pentru modificarea Ordonanţei de urgenţă a Guvernului nr.28/2009 privind reglementarea unor măsuri de protecţie socială.
Proiectul de lege are ca obiect de reglementare modificarea Ordonanţei de urgenţă a Guvernului nr.28/2009, urmărindu-se protejarea persoanelor care vor fi afectate, până la sfârşitul anului 2020, de consecinţele reducerii sau întreruperii temporare a activităţii angajatorilor, pe motive tehnologice.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1036/23.12.2019)

· avizul favorabil al Consiliului Economic şi Social (nr.6513/17.12.2019)

La dezbaterile care au avut loc în şedinţa online a comisiei din data de 19 mai 2020 a participat, în conformitate cu prevederile art.55 şi 56 din Regulamentul Camerei Deputaţilor, republicat, dl Tudor Polak, Secretar de Stat în cadrul Ministerului Muncii şi Protecţiei Sociale.
Proiectul de lege face parte din categoria legilor organice, conform prevederilor art.73 alin.(3)  din Constituţia României, republicată.
La lucrările comisiei şi-au înregistrat prezenţa toţi cei 24 de membri ai comisiei.

Raportul comisiei a fost adoptat cu unanimitate de voturi.

Proiectul de lege a fost adoptat de Senat în şedinţa din 23.04.2020.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.91 din Regulamentul Camerei Deputaţilor, republicat.

În urma finalizării dezbaterilor, Comisia propune Plenului Camerei Deputaţilor respingerea proiectului de lege întrucât nu sunt respectate normele şi exigenţele de tehnică legislativă pentru elaborarea actelor normative, referitoare la instituirea paralelismului legislativ şi la corelarea modificărilor propuse cu prevederile actului normativ asupra cărora se intervine, pentru a asigura stabilitatea şi eficienţa legislativă. 
Astfel, art.1 din actul normativ de bază este structurat în 3 alineate, iar intervenţia preconizată vizează numai alin.(1). Întrucât alin.(2) şi (3) cuprind norme căzute în desuetudine, ale căror efecte juridice s-au produs cu mai mult timp în urmă, ar fi fost necesară modificarea în ansamblu a art.1. 
De asemenea, cu privire la art.2 din actul normativ de bază, alcătuit din 8 alineate, precizăm că intervenţia preconizată se referă la modificarea alin.(1)-(3), fără a se interveni şi asupra alin.(5), care se referă la „perioada din anul 2009 anterioară datei intrării în vigoare a prezentei ordonanţe de urgenţă" sau asupra alin.(7) teza I, unde se face trimitere la Legea nr. 19/2000 privind sistemul public de pensii şi alte drepturi de asigurări sociale, abrogată prin Legea nr.263/2010.

Totodată, proiectul de lege a rămas fără obiect, măsurile propuse regăsindu-se parţial în legislaţia în vigoare, respectiv în Ordonanţa de urgenţă a Guvernului nr. 70/2020 privind reglementarea unor măsuri, începând cu data de 15 mai 2020, în contextul situaţiei epidemiologice determinate de răspândirea coronavirusului SARS-CoV-2, pentru prelungirea unor termene, pentru modificarea şi completarea Legii nr. 227/2015 privind Codul fiscal, a Legii educaţiei naţionale nr. 1/2011, precum şi a altor acte normative, precum şi în Legea nr.59/2020 privind aprobarea Ordonanţei de urgenţă a Guvernului nr. 30/2020 pentru modificarea şi completarea unor acte normative, precum şi pentru stabilirea unor măsuri în domeniul protecţiei sociale în contextul situaţiei epidemiologice determinate de răspândirea coronavirusului SARS-CoV-2.

PREŞEDINTE,



SECRETAR,


Adrian Solomon



Violeta Răduţ

Întocmit,

Consilier parlamentar Adriana Breazu

